Frá Kvennadeild Landspítalans . Endurtengingar eggjaleiðara Endurtengingar eggjaleiÐara eftir ófrjósemisaðgerð hafa einkum verið gerðar á Kvennadeild Landspítalans á undanförnum árum . Um er að ræða kviðarholsaðgerðir þar sem eggjaleiðarar eru endurtengdir undir smásjá . Aðgerðin er talsvert yfirgripsmikil og oft þarf kviðarholsspeglun nokkru eftir aðgerðina að auki vegna viðbótarmeðferðar . Kostnaður við aðgerðirnar er verulegur . Árangur er um 50 - 70% ef aðrir þættir er varða frjósemi eru í lagi . Áhætta á utanlegsþykkt er aukin eftir endurtengingaraðgerðir . Oft er ástæða þessara aðgerða vel ígrunduð og fyllilega réttmæt en í öðrum tilvikum getur virst að svo sé ekki . Við höfum því undanfarin þrjú ár haft eftirtaldar vinnureglur á Kvennadeildinni sem hér eru kynntar öllum læknum . 1 . Áður en konan er tekin til aðgerðar þarf að vera búið að staðfesta að hún hafi egglos ( prógesteron mæling á síðari hluta tíðahrings ) . 2 . Almennt heilsufar konunnar þarf að vera gott . 3 . Niðurstöður sæðisprófs hjá maka þurfa að liggja fyrir . 4 . Meta þarf ástand eggjaleiðara með tilliti til möguleika á árangri , sem yfirleitt er gert með kviðarholsspeglun . 5 . Hjá mörgum konunum er einnig viðeigandi að þær fari í viðtal hjá félagsráðgjafa , þar sem félagslegar aðstæður konunnar eru kannaðar . Sambúð þarf að vera trygg . 6 . Til viðmiðunar við reglur um glasafrjóvgun þá hefur hámarksaldur verið settur við 42 ár . Hjá konum yfir þeim aldri eru líkur á þungun sem leiðir til barneigna ekki góðar og minnka hratt með aldrinum . 7 . Loks þarf að vekja athygli þeirra , sem eftir slíkri aðgerð leita , á því að gjald fyrir endurtengingaraðgerð er kr. 129.000,00 og er þar stuðst við reglugerð um hlutdeild sjúkratryggða í kostnaði vegna heilbrigðisþjónustu frá 29. mars 1999 . Einn sérfræðinga deildarinnar ( AuG ) hefur gert þessar aðgerðir . Beiðni um aðgerð ásamt nauðsynlegum upplýsingum , samanber liði 1 - 4 hér að ofan , þarf að berast til hans . Biðtími eftir aðgerð sem þessari er að minnsta kosti þrír til sex mánuðir .